Det kan være, at man har fået lidt for meget at drikke. Det kan være, at man er væltet og har trådt i et glasskår. Eller det kan være, at man har fået et ildebefindende. Der kan ske mange uforudsete hændelser under en bytur, men fra på fredag er der et sted at gå hen i Jomfru Ane Gade i Aalborg, hvis man får brug for hjælp. Et rum, hvor man kan blive tilset af frivillige - et såkaldt "Safe House". Og sådan et rum har flere unge nordjyder savnet, fortæller de til TV2 Nord. - Det er en god idé, fordi man altid kan ende i en utryg situation, siger Emma Lindström Nielsen, der til dagligt arbejder som salgsassistent i Aalborg. - Jeg synes, at det er et megagodt initiativ. Det er noget, vi har manglet det her faste sted, hvor vi unge kan komme hen og søge hjælp til både stort og småt, siger Emma Bollerup Christensen, der studerer i Aalborg. Frivillige skal sikre det nye rum Det nye tryghedsrum er sat i værk af flere frivillige, og håbet er at finde cirka 50 frivillige, der vil være med til at drive det. For på den måde kan det holde åbent natten til lørdag og søndag fra klokken 23 til klokken 07, og på sigt drømmer de frivillige om, at det også kan holde åbent for de, der går i byen om torsdagen. Emma Lindström Nielsen og Emma Bollerup Christensen har selv prøvet eller kender nogen, der har haft brug for hjælp under en bytur. Derfor er de sikre på, at initiativet er en god idé. - Man har helt sikkert stået i en situation, hvor man ikke lige kan finde nogen, eller hvor man bare har fået det dårligt - eller hvor man bare har drukket lidt for meget - hvor man har haft brug for at tage den med ro og trække vejret lidt, siger Emma Lindström Nielsen. Gadens gæster skal huske rummet I tryghedsrummet vil de frivillige stå klar til at tilse de, der skulle have behov for det, og der vil være mulighed for at vente på at blive hentet af sine forældre eller af en ambulance. "Safe House" skal være et rum, hvor alle ved, at de er velkomne, hvis en uforudset situation opstår. Og Emma Bollerup Christensen håber, at Gadens gæster vil huske at svinge forbi rummet, når de eller andre har behov for hjælp. - Jeg tror helt sikkert, det vil blive sat pris på, at man ved, der er et sikkert sted at gå hen, siger Emma Bollerup Christensen. Se hele TV2 Nords historie her:

Opsummering:
Fredag åbner et nyt rum i Jomfru Ane Gade i Aalborg, der skal gøre det mere trygt at gå i byen. Sådan et rum har flere unge nordjyder savnet.